NARIADENIE KOMISIE (ES) č. 1830/2004
z 21. októbra 2004,
ktorým sa mení a dopĺňa nariadenie (ES) č. 283/2004 a nariadenie (ES) č. 284/2004 pokiaľ ide o registráciu niektorých dovozov fólie z polyetyléntereftalátu, ktorú vyrába jeden brazílsky vyvážajúci producent a jeden izraelský vyvážajúci producent
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 384/96 z 22. decembra 1995 o ochrane proti dumpingovému dovozu z krajín, ktoré nie sú členmi Európskeho spoločenstva (1) („základné nariadenie“), a najmä na jeho články 13 a 14 ods. 5, a na nariadenie Rady (ES) č. 2026/97 zo 6. októbra 1997 o ochrane proti subvencovanému dovozu z krajín, ktoré nie sú členmi Európskeho spoločenstva (2) („základné antisubvenčné nariadenie“), a najmä na jeho články 23 a 24 ods. 5,
po konzultácii s Poradným výborom,
keďže:
A. POSTUP
(1)
Nariadením (ES) č. 2597/1999 (3) („konečné antisubvenčné nariadenie“) Rada zaviedla vyrovnávacie clá pohybujúce sa medzi 3,8 % a 19,1 % na dovoz fólie z polyetyléntereftalátu („PET fólia“) pochádzajúcej z Indie.
(2)
Nariadením (ES) č. 1676/2001 (4) („konečné antidumpingové nariadenie“) Rada zaviedla antidumpingové clá pohybujúce sa medzi 0 % a 62,6 % na dovoz PET fólie pochádzajúcej z Indie.
(3)
6. januára 2004 Komisia obdržala žiadosť podľa článku 13 ods. 3 základného antidumpingového nariadenia a článku 23 ods. 2 základného antisubvenčného nariadenia od DuPont Teijin Films, Mitsubishi Polyester Film GmbH a Nuroll SpA, aby prešetrila údajné obchádzanie antidumpingových a vyrovnávacích opatrení, ktoré boli zavedené na dovoz PET fólie pochádzajúcej z Indie. Žiadosť uvádzala, že obchádzanie opatrení spočíva v preložení PET fólie pochádzajúcej z Indie na iný dopravný prostriedok a jej zaslaní cez Brazíliu a Izrael do spoločenstva. Žiadosť obsahovala dostatočné jasné dôkazy pokiaľ ide o faktory, ktoré sú stanovené v článku 13 ods. 1 základného antidumpingového nariadenia a článku 23 ods. 1 základného antisubvenčného nariadenia.
(4)
Komisia začala vyšetrovania údajného obchádzania vyrovnávacích opatrení nariadením (ES) č. 283/2004 (5) a antidumpingových opatrení nariadením (ES) č. 284/2004 (6) („iniciačné nariadenia“). Na základe článkov 13 ods. 3 a 14 ods. 5 základného antidumpingového nariadenia a článkov 23 ods. 2 a 24 ods. 5 základného antisubvenčného nariadenia, článok 2 iniciačných nariadení nariadil colným orgánom registrovať dovozy PET fólie odosielanej z Brazílie a Izraela, ktorá je alebo nie je deklarovaná ako výrobok pochádzajúci z Brazílie alebo Izraela, od 20. februára 2004.
(5)
Článok 2 ods. 3 iniciačného nariadenia stanovuje, že Komisia môže na základe nariadenia nariadiť colným orgánom zastaviť registráciu dovozov tých výrobkov do spoločenstva, ktoré boli vyrobené producentmi, ktorí požiadali o oslobodenie od registrácie a o ktorých bolo zistené, že neobchádzajú antidumpingové a vyrovnávacie clá.
B. ŽIADOSTI O OSLOBODENIE
(6)
Do termínu stanoveného v článku 3 iniciačných nariadení Komisia obdržala žiadosti o oslobodenie od registrácie a opatrení od jedného vyvážajúceho producenta v Brazílii, Terphane Ltda, BR 101, km 101, mesto Cabo de Santo Agostinho, štát Pernambuco, Brazília („Terphane“) a od jedného vyvážajúceho producenta v Izraeli, Jolybar Filmtechnic Converting Ltd (1987), Hacharutsim str. 7, Ind. Park Siim 2000, Natania South, 42504. POB 8380, Izrael („Jolybar“).
C. DOBA VYŠETROVANIA
(7)
Doba vyšetrovania sa týkala obdobia od 1. januára 2003 do 31. decembra 2003 (DV). Aby sa vyšetrili zmeny v charaktere obchodovania, zhromaždili sa údaje za obdobie od roku 1998 až do DV.
D. ZISTENIA POKIAĽ IDE O SPOLOČNOSŤ TERPHANE
(8)
Spoločnosť Terphane odpovedala na dotazníky, ktoré jej Komisia zaslala v priebehu vyšetrovania. Komisia vykonala kontrolnú návštevu v prevádzkach spoločnosti Terphane.
(9)
Počas DV spoločnosť Terphane vyviezla do spoločenstva iba 10,6 ton PET fólie. Jediným exportom spoločnosti pred exportom počas DV bol export malého množstva vzorky, ktorý sa uskutočnil v roku 2002. Počas DV, ani v období, za ktoré boli údaje zhromaždené, spoločnosť nerealizovala žiadne ďalšie exporty. Okrem toho bolo tiež zistené, že spoločnosť Terphane je výrobcom a vývozcom PET fólie, ktorý prevádzkuje svoje vlastné výrobné prevádzky na dokončenie výrobného procesu príslušného výrobku. Spoločnosť vyrába fóliu, ktorá sa dováža do spoločenstva, v prevádzkach, ktoré boli zriadené predtým, než nadobudli platnosť opatrenia týkajúce sa indickej PET fólie. Spoločnosť nikdy nenakupovala PET fóliu z Indie, ani počas, ani pred DV. Preto sa domnievame, že spoločnosť Terphane preukázala, že neobchádzala opatrenia zavedené na PET fóliu pochádzajúcu z Indie.
E. ZISTENIA POKIAĽ IDE O SPOLOČNOSŤ JOLYBAR
(10)
Spoločnosť odpovedala na dotazníky, ktoré jej Komisia zaslala v priebehu vyšetrovania. Komisia vykonala kontrolnú návštevu v prevádzkach spoločnosti Jolybar.
(11)
Jediná spolupracujúca spoločnosť v Izraeli, spoločnosť Jolybar, rozrezáva, kalandruje a upravuje nakúpenú PET fóliu a predáva ju ako výrobok, ktorý spadá pod tie isté kódy KN, ako príslušný výrobok, ale spravidla nepochádza z Indie, a preto nemôže byť považovaný za príslušný výrobok. Spoločnosť dodáva PET fóliu do spoločenstva od 90-tych rokov. Spoločnosť Jolybar vyrába fóliu, ktorá sa dodáva do spoločenstva, v prevádzkach, ktoré boli zriadené predtým, než vstúpili do platnosti opatrenia týkajúce sa indickej PET fólie. Množstvo PET fólie vyvážanej spoločnosťou Jolybar do spoločenstva sa zdvojnásobila v období od 1999 do 2003 (DV). Spoločnosť vysvetlila, že spravidla nedodáva indickú fóliu zákazníkom zo spoločenstva, keďže títo uprednostňujú kvalitu európskej fólie, ako základného materiálu na úpravu, ktorú vykonáva spoločnosť Jolybar. Výnimočne, počas DV, množstvo asi jednej tony indickej fólie bolo zaslané jednému zákazníkovi zo spoločenstva ako súčasť väčšej zásielky, ktorú zákazník urgentne požadoval. Preto sa dospelo k záveru, že existuje dostatočné ekonomické opodstatnenie zmeny charakteru obchodovania stanovenej pre spoločnosť Jolybar, ktorá je v súlade s jej činnosťami na trhu spoločenstva s ohľadom na PET fóliu, ktorú vyrába táto spoločnosť.
F. ZÁVERY
(12)
Vo svetle vyššie uvedených zistení, je potrebné zastaviť registráciu dovozu PET fólie odosielanej z Brazílie a vyrábanej spoločnosťou Terphane a odosielanej z Izraela a vyrábanej spoločnosťou Jolybar.
(13)
Každé rozhodnutie v tomto štádiu, ktoré sa týka vývozcov, sa obmedzuje na oslobodenie od registrácie. Ak Rada následne prijme nariadenia rozširujúce antidumpingové opatrenia podľa článku 13 základného antidumpingového nariadenia a článku 23 základného antisubvenčného nariadenia, môže tiež rozhodnúť o oslobodení niektorých vývozcov od takýchto rozšírených opatrení.
(14)
Preto Komisia považuje za vhodné zmeniť a doplniť svoje iniciačné nariadenia do tej miery, aby zaistili registráciu dovozov PET fólie odosielanej z Brazílie (ktorá je alebo nie je deklarovaná ako výrobok pochádzajúci z Brazílie) a registráciu dovozov PET fólie odosielanej z Izraela (ktorá je alebo nie je deklarovaná ako výrobok pochádzajúci z Izraela).
(15)
Toto nariadenie je založené na zisteniach charakteristických pre spoločnosti Terphane a Jolybar a neprejudikuje žiadne rozhodnutie, ktoré môže Rada prijať na rozšírenie súčasných antidumpingových a vyrovnávacích opatrení týkajúcich sa PET fólie pochádzajúcej z Indie na ten istý výrobok odosielaný z Brazílie (ktorý je alebo nie deklarovaný ako výrobok pochádzajúci z Brazílie) a odosielaný z Izraela (ktorý je alebo nie deklarovaný ako výrobok pochádzajúci z Izraela),
PRIJALA TOTO NARIADENIE:
Článok 1
Nasledujúci odstavec sa pridáva do článku 2 nariadenia Komisie (ES) č. 283/2004:
„Nehľadiac na odstavec 1, dovoz výrobku uvedeného v článku 1, ktorý vyrábajú nasledujúce spoločnosti, nepodlieha registrácii:
Producent
Doplnkový kód TARIC
Terphane Ltda, BR 101, km 101, mesto Cabo de Santo Agostinho, štát Pernambuco, Brazília
A569
Jolybar Filmtechnic Converting Ltd (1987), Hacharutsim str 7, Ind. Park Siim 2000, Natania South, 42504, POB 8380, Izrael
A570“
Článok 2
Nasledujúci odstavec sa pridáva do článku 2 nariadenia Komisie (ES) č. 284/2004:
„Nehľadiac na odstavec 1, dovoz výrobku uvedeného v článku 1, ktorý vyrábajú nasledujúce spoločnosti, nepodlieha registrácii:
Producent
Doplnkový kód TARIC
Terphane Ltda, BR 101, km 101, mesto Cabo de Santo Agostinho, štát Pernambuco, Brazília
A569
Jolybar Filmtechnic Converting Ltd (1987), Hacharutsim str 7, Ind. Park Siim 2000, Natania South, 42504, POB 8380, Izrael
A570“
Článok 3
Toto nariadenie nadobúda účinnosť v nasledujúci deň po jeho uverejnení v Úradnom vestníku Európskej únie.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 21. októbra 2004